# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Cymorth Gwladwriaethol (Ymadael â’r UE) 2019** |
| **DYDDIAD**  | **25 Ionawr 2019** |
| **GAN**  | **Jeremy Miles AC, Y Cwnsler Cyffredinol a’r Gweinidog Brexit**  |

**Rheoliadau Cymorth Gwladwriaethol (Ymadael â’r UE) 2019**

Mae Rheoliadau 2019 yn gwneud diwygiadau i ddeddfwriaeth ym maes Cymorth gwladwriaethol. Yn bennaf, maent yn gwneud y canlynol;

* Trosglwyddo'r gwaith o gymeradwyo Cymorth gwladwriaethol a swyddogaethau rheoleiddio'r Comisiwn Ewropeaidd i'r Awdurdod Cystadleuaeth a Marchnadoedd;
* Trosglwyddo swyddogaethau sy'n ymwneud â chyhoeddi polisi a chanllawiau Cymorth gwladwriaethol i'r Awdurdod Cystadleuaeth a Marchnadoedd a'r Ysgrifennydd Gwladol.
* Disodli'r prawf i weld a yw Cymorth gwladwriaethol yn effeithio ar fasnachu rhwng Aelod-wladwriaethau gyda phrawf i weld a yw Cymorth gwladwriaethol yn effeithio ar fasnachu rhwng y Deyrnas Unedig a'r Undeb Ewropeaidd;
* Ailddatgan rhannau helaeth o ddarpariaethau gweithdrefnol yr UE gan roi cywiriadau priodol am ddiffygion.

**Cyfraith yr UE sy'n uniongyrchol gymwys**

* Erthyglau 107 i 109 o'r Cytuniad ar Weithrediad yr Undeb Ewropeaidd.
* Rheoliad gan y Comisiwn (UE) Rhif 702/2014 dyddiedig 25 Mehefin 2014 yn datgan categorïau penodol o gymorth yn y sector amaethyddiaeth a’r sector coedwigaeth ac mewn ardaloedd gwledig sy'n gydnaws â'r farchnad fewnol wrth gymhwyso Erthyglau 107 a 108 o'r Cytuniad ar Weithrediad yr Undeb Ewropeaidd;
* Rheoliad gan y Comisiwn (UE) Rhif 360/2012 dyddiedig 25 Ebrill 2012 ar gymhwyso Erthyglau 107 a 108 o'r Cytuniad ar Weithrediad yr Undeb Ewropeaidd i gymorth *de minimis* a roddir i ymgymeriadau sy'n darparu gwasanaethau o fudd economaidd cyffredinol;
* Rheoliad gan y Comisiwn (UE) Rhif 1407/2013 dyddiedig 18 Rhagfyr 2013 ar gymhwyso Erthyglau 107 a 108 o'r Cytuniad ar Weithrediad yr Undeb Ewropeaidd i gymorth *de minimis*;
* Rheoliad gan y Comisiwn (UE) Rhif 1408/2013 dyddiedig 18 Rhagfyr 2013 ar gymhwyso Erthyglau 107 a 108 o'r Cytuniad ar Weithrediad yr Undeb Ewropeaidd i gymorth *de minimis* yn y sector amaethyddiaeth;
* Rheoliad gan y Comisiwn (UE) Rhif 1388/2014 dyddiedig 16 Rhagfyr 2014 yn datgan categorïau penodol o gymorth ar gyfer ymgymeriadau sy'n weithredol wrth gynhyrchu, prosesu a marchnata cynhyrchion pysgodfeydd a dyframaethu sy'n gydnaws â'r farchnad fewnol wrth gymhwyso Erthyglau 107 a 108 o'r Cytuniad ar Weithrediad yr Undeb Ewropeaidd;
* Rheoliad gan y Comisiwn (UE) Rhif 651/2014 dyddiedig 17 Mehefin 2014 yn datgan categorïau penodol o gymorth sy'n gydnaws â'r farchnad fewnol wrth gymhwyso Erthyglau 107 a 108 o'r Cytuniad;
* Penderfyniad gan y Comisiwn 2012/21/UE dyddiedig 20 Rhagfyr 2011 ar gymhwyso Erthygl 106(2) o'r Cytuniad ar Weithrediad yr Undeb Ewropeaidd i Gymorth gwladwriaethol ar ffurf iawndal gwasanaeth cyhoeddus a roddir i ymgymeriadau penodol sy’n gyfrifol am weithredu gwasanaethau o fudd economaidd cyffredinol;

**Unrhyw effaith y gall yr Offeryn Statudol (OS) ei chael ar gymhwysedd deddfwriaethol y Cynulliad a/neu ar gymhwysedd gweithredol Gweinidogion Cymru**

*Swyddogaethau sy'n arferadwy gan yr Awdurdod Cystadleuaeth a Marchnadoedd*

Mae Paragraff 10 (1) o Atodlen 7B i Ddeddf Llywodraeth Cymru 2006 yn berthnasol fan hyn. Mae hwn yn darparu na all darpariaeth mewn Deddf gan y Cynulliad ddileu nac addasu, neu roi pŵer drwy is-ddeddfwriaeth i ddileu neu addasu, unrhyw swyddogaeth awdurdod cyhoeddus ac eithrio awdurdod datganoledig Cymreig, oni fydd y Gweinidog (y DU) priodol yn cydsynio i’r ddarpariaeth. Mae hyn yn golygu y byddai unrhyw ymgais gan y Cynulliad i ddeddfu yn y dyfodol mewn perthynas â Chymorth gwladwriaethol ac addasu swyddogaethau'r Awdurdod Cystadleuaeth a Marchnadoedd, er enghraifft drwy ddatgymhwyso ei swyddogaethau mewn perthynas â Chymru, yn gofyn am gydsyniad y Gweinidog y Goron priodol.

*Swyddogaethau sy'n arferadwy gan yr Awdurdod Cystadleuaeth a Marchnadoedd gyda chydsyniad Gweinidog y Goron*

Mae Paragraff 10 (1) o Atodlen 7B i Ddeddf Llywodraeth Cymru 2006 yn berthnasol fan hyn. Mae hwn yn darparu na all darpariaeth mewn Deddf gan y Cynulliad ddileu nac addasu, neu roi pŵer drwy is-ddeddfwriaeth i ddileu neu addasu, unrhyw swyddogaeth awdurdod cyhoeddus ac eithrio awdurdod datganoledig Cymreig, oni fydd y Gweinidog (y DU) priodol yn cydsynio i’r ddarpariaeth. Mae hyn yn golygu y byddai unrhyw ymgais gan y Cynulliad i ddeddfu yn y dyfodol mewn perthynas â Chymorth gwladwriaethol ac addasu swyddogaethau'r Awdurdod Cystadleuaeth a Marchnadoedd, er enghraifft drwy ddatgymhwyso ei swyddogaethau mewn perthynas â Chymru, yn gofyn am gydsyniad y Gweinidog y Goron priodol.

*Swyddogaethau sy'n arferadwy gan yr Ysgrifennydd Gwladol (Gweinidog y Goron) mewn ymgynghoriad â Gweinidogion Cymru*

Mae Paragraff 11(2) o Atodlen 7B i Ddeddf Llywodraeth Cymru 2006 yn berthnasol i arfer pŵer gan Weinidog y Goron mewn ymgynghoriad â Gweinidogion Cymru. Mae hwn yn darparu na all darpariaeth mewn Deddf gan y Cynulliad ddileu nac addasu, neu gyflwyno pŵer drwy is-ddeddfwriaeth i ddileu neu addasu, unrhyw swyddogaeth Gweinidog y Goron nad yw'n dod o fewn is-baragraff (1), oni bai bod Gweinidogion Cymru wedi ymgynghori â'r Gweinidog (y DU) priodol ynglŷn â'r ddarpariaeth. Mae hyn yn golygu os bydd y Cynulliad yn cyflwyno deddfwriaeth yn y dyfodol mewn perthynas â Chymorth gwladwriaethol a fyddai’n ceisio addasu swyddogaethau'r Ysgrifennydd Gwladol, fel y nodir yn y Rheoliadau, byddai'n rhaid iddo ymgynghori â'r Gweinidog priodol cyn gwneud hynny.

**Diben y diwygiadau**

Mae Rhan 2 yn diwygio cyfraith yr UE a ddargedwir sy'n ymwneud â'r fframwaith cymorth gwladwriaethol sy'n parhau'n gyfraith ddomestig, neu'n llunio rhan ohoni, drwy rinwedd adran 4 o Ddeddf yr Undeb Ewropeaidd (Ymadael) 2014.

Mae Rhan 3 yn pennu'r broses i'r Awdurdod Cystadleuaeth a Marchnadoedd ymchwilio i gymorth hysbysedig, cymorth anghyfreithlon, cymorth a gamddefnyddiwyd a chynlluniau cymorth presennol.

Mae Rhan 4 yn cynnwys darpariaethau sy'n ymwneud â gorfodi.

Mae Rhan 5 yn cynnwys darpariaethau sy'n ymwneud ag adrodd ar gymorth a'i fonitro.

Mae Rhan 6 yn ei gwneud yn ofynnol i'r Awdurdod Cystadleuaeth a Marchnadoedd fabwysiadu datganiadau polisi a'u cyhoeddi.

Mae Pennod 1 o Ran 7 yn cynnwys darpariaethau cyffredinol sy'n ymwneud â chymorth mewn achosion brys, cyfraddau log a chyfnodau amser.

Mae Pennod 2 o Ran 7 yn dirymu cyfraith yr UE a ddargedwir benodol, yn mewnosod atodlen sy'n cynnwys darpariaethau trosiannol ac yn mewnosod atodlenni sy'n diwygio cyfraith yr UE a ddargedwir a deddfwriaeth arall.

Yn benodol, mae Atodlen 8 yn cynnwys darpariaethau trosiannol sy'n pennu sut y bydd y Rheoliadau hyn yn gymwys mewn perthynas â chymorth a roddir cyn y diwrnod ymadael.

Mae Atodlen 9 yn cynnwys diwygiadau i'r Rheoliad Eithriad Bloc Cyffredinol.

Mae Atodlen 10 yn cynnwys diwygiadau i ddeddfwriaeth arall, gan gynnwys Deddf Menter 2002 (p.40) a'r Ddeddf Menter a Diwygio Rheoleiddio 2013 (p.24).

Heb y darpariaethau a ddarperir yn yr OS hwn, ni fyddai unrhyw sail gyfreithiol uniongyrchol ar gyfer rheoleiddio Cymorth gwladwriaethol yn y DU.

Mae'r OS a'r Memoranda Esboniadol cysylltiedig sy'n nodi effaith pob un o'r diwygiadau i'w gweld yma: <https://beta.parliament.uk/work-packages/K0I2OYMp>

**Pam na roddwyd cydsyniad**

Er mai safbwynt Llywodraeth Cymru yw bod Cymorth gwladwriaethol yn fater sydd wedi'i ddatganoli, ac nid yn fater a gedwir yn ôl o dan unrhyw un o benawdau'r Atodlen Materion a Gedwir yn Ôl i Ddeddf Llywodraeth Cymru 2006, nid yw Llywodraeth y DU o'r un farn. Felly, nid yw Llywodraeth y DU wedi gofyn am gydsyniad Gweinidogion Cymru o dan delerau'r Cytundeb Rhynglywodraethol. Mae Llywodraeth Cymru wedi gofyn i Lywodraeth y DU am eglurhad o'i safbwynt cyfreithiol ond ni chafwyd unrhyw ymateb.

Ar wahân i hynny, mae Llywodraeth Cymru wedi dadlau y dylai'r rheoliadau Cymorth gwladwriaethol gynnwys gofyniad i gael cydsyniad Gweinidogion Cymru i gyhoeddi datganiad o bolisi gan yr Awdurdod Cystadleuaeth a Marchnadoedd (mae'r Rheoliadau'n darparu fel bod rhaid cael cydsyniad yr Ysgrifennydd Gwladol); cyhoeddi canllawiau gan yr Ysgrifennydd Gwladol sy’n ymwneud â chymeradwyo cymorth o dan 107(3) o'r Cytuniad ar Weithrediad yr Undeb Ewropeaidd; a phennu cosbau gweinyddol mewn perthynas â thorri'r rheolau Cymorth gwladwriaethol (swyddogaeth Ysgrifennydd Gwladol) gan ystyried nad yw Cymorth gwladwriaethol yn fater a gedwir yn ôl. Nid yw'r Rheoliadau fel y'i gosodwyd yn darparu hyn.

Mae Gweinidogion Cymru wedi galw am gael rôl ystyrlon yn y gyfundrefn Cymorth gwladwriaethol yn y dyfodol, fodd bynnag nid yw'r Rheoliadau sydd wedi'u gosod yn darparu ar gyfer hyn.

Mae'r Rheoliadau yn gwneud amryw o ddiwygiadau canlyniadol i ddeddfwriaeth mewn meysydd datganoledig eraill y dylid bod wedi ceisio cydsyniad ar eu cyfer o dan y Cytundeb Rhynglywodraethol. Nid yw Llywodraeth y DU wedi ceisio cydsyniad ar gyfer y diwygiadau hyn.

Nodwyd y diwygiadau a ganlyn mewn meysydd wedi'u datganoli.

• Gorchymyn y Diwydiant Dŵr (Penderfynu ar Drosiant ar gyfer Cosbau) 2005

• Rheoliadau Ardoll Seilwaith Cymunedol 2010

• Deddf Cyfiawnder Troseddol a'r Heddlu 2001

Fodd bynnag, mae Llywodraeth Cymru, wedi iddi weld y rheoliadau drafft cyn iddynt gael eu gosod yn Nhŷ'r Cyffredin, o'r farn eu bod yn cyflawni amcanion polisi cyffredinol Gweinidogion Cymru o ennyn hyder partneriaid yr UE, a chadw'r hyder hwnnw, drwy helpu i sicrhau, a hynny mewn modd deinamig, bod cysondeb â rheolau Cymorth gwladwriaethol yr UE a bod modd cysoni'n effeithiol ar draws y DU. Yn ei dro, bydd hyn yn hollbwysig ar gyfer ein perthynas â'r Undeb Ewropeaidd yn y dyfodol. Bydd Llywodraeth Cymru yn parhau i weithio i sicrhau bod Memorandwm Cyd-ddealltwriaeth a fydd yn sylfaen i'r rheoliadau yn darparu fel bod gan Weinidogion Cymru rôl ystyrlon yn y broses o weinyddu cyfundrefn Cymorth gwladwriaethol y DU gyfan.